b'\n_START_ARTICLE_\nCarl Maria von Weber\n_START_SECTION_\n\xc5\xbdivljenjepis\n_START_PARAGRAPH_\nCarl Maria von Weber se je rodil leta 1786 o\xc4\x8detu Franzu Antonu von Webru, kontrabasistu in violinistu, in njegovi drugi \xc5\xbeeni. Bil je bratranec Mozartove \xc5\xbeene Constanze. Imel je dva starej\xc5\xa1a brata, ki sta \xc5\xbee takrat \xc5\xa1tudirala glasbo na Dunaju. Carl se je spoznaval z glasbo, ko je hodil z o\xc4\x8detovim potujo\xc4\x8dim gledali\xc5\xa1\xc4\x8dem po nem\xc5\xa1kih in avstrijskih de\xc5\xbeelah. Leta 1796 se je dru\xc5\xbeina naselila v Hildburghausnu, kjer se Carl u\xc4\x8dil klavir in kompozicijo pri J.P. Heuschkelu. Leta 1789 je bila dru\xc5\xbeina v Salzburgu in Carl je lahko pel v stolnem zboru, ki ga je vodil Michael Haydn, brat Franza Josepha. Opazil je de\xc4\x8dkovo nadarjenost in ga vzpodbudil k nadaljnjemu \xc5\xa1tudiju. \xc5\xbde dvanajstleten je napisal \xc5\xa1est Malih fug._NEWLINE_Ko so se preselili v M\xc3\xbcnchen, je Carl nadaljeval \xc5\xa1tudij klavirja in petje. Tedaj je napisal opero Mo\xc4\x8d ljubezni in vina (Die Macht der Liebe und des Weins), ki pa ni bila nikoli predvajana._NEWLINE_Leta 1801 se je dru\xc5\xbeina vrnila v Salzburg. Carl je napisal opero Peter Schmoll. Spet se je selil, tokrat v Hamburg. Leta 1803 je od\xc5\xa1el na Dunaj, kjer je spoznal opata Voglerja, ki ga je imel za svojega edinega pravega profesorja. Leta 1804 je postal vodja orkestra v Breslauu (Vroclav). Ker je bil premlad, je te\xc5\xbeko vodil orkester, zato je leta 1806 dal odpoved. Nekaj naslednjih let je \xc5\xbeivel med Stuttgartom in Karlsruhejem, pisal skladbe za klavir in druga glasbila. Leta 1810 in 1812 je napisal dva koncerta, leta 1815 pa \xc5\xa1e tretjega. Kot vnet domoljub je napisal ve\xc4\x8d samospevov in kantato Boj in zmaga (Kampf und Sieg)._NEWLINE_Leta 1816 se je Weber poro\xc4\x8dil s pevko Caroline Brandt. Za\xc4\x8del je pisati opero \xc4\x8carostrelec (Der Freisch\xc3\xbctz) in jo kon\xc4\x8dal leta 1820. Pri ob\xc4\x8dinstvu je uspel, kritiki pa so bili hladni. Opero so izvajali po vsej Nem\xc4\x8diji in Avstriji._NEWLINE_Naporna potovanja so na\xc4\x8denjala njegovo zdravje. Napisal je \xc5\xa1e ve\xc4\x8d oper. Dirigiranje mu je postalo prenaporno, tuberkuloza je napredovala. Zdravniki so mu priporo\xc4\x8dili po\xc4\x8ditek. Po naro\xc4\x8dilu iz Londona je napisal opero Oberon. Kon\xc4\x8dal jo je aprila 1826, premiera je bila v Covent Gardnu. Sam je dirigiral dvanajst ponovitev, odigral pa tudi nekaj koncertov. To ga je tako iz\xc4\x8drpalo, da je leta 1826 v Londonu tudi umrl._NEWLINE_Leta 1844 so truplo prenesli v Dresden, kjer je na grobu spregovoril Richard Wagner.\n_START_SECTION_\nOstale skladbe\n_START_PARAGRAPH_\nNjegove \xc5\xa1tevilne uverture so zaradi pestrosti instrumentacije vplivale na razvoj simfoni\xc4\x8dne pesnitve. Napisal je ve\xc4\x8d kot 90 solisti\xc4\x8dnih pesmi, \xc5\xa1tevilne ve\xc4\x8dglasne pesmi in kanone, kot tudi duete s kitaro ali klavirjem._NEWLINE_Napisal je dve ma\xc5\xa1i: Ma\xc5\xa1a \xc5\xa1tevilka 1 v Es-duru, (Freischutzmesse) (1818) in Ma\xc5\xa1a \xc5\xa1tevilka 2 v G-duru, op 76. (Jubelmesse) (1818-1819) in dve simfoniji.'